Sjeik Mohammed Bin Khalifa Al-Thani hefur keypt 5,01% hlut í Kaupþingi . Er það fjárfestingafélag í hans eigu sem kaupir hlutinn , alls 37,1 milljón bréfa á genginu 690 krónur á hlut . Kaupverðið er því 25.599 milljónir króna . Með kaupunum verður hann þriðji stærsti hluthafinn í bankanum . Mohammed tilheyrir konungsfjölskyldunni í Qatar sem hefur verið við völd í landinu frá níundu öld , að því er kemur fram á vef Kaupþings . Félagið sem kaupir í Kaupþingi heitir Q Iceland Finance ehf.og er það að fullu í eigu Mohammed Bin Khalifa Al-Thania . Er haft eftir honum í tilkynningu að fylgst hafi verið náið með Kaupþingi í einhvern tíma og þeir telji Kaupþing góðan fjárfestingakost . Staða bankans sé sterk og að stjórnendateymi bankans og stefna hans hafi staðið sig vel í því ölduróti sem einkennir fjármálamarkaði nú . Litið sé á fjárfestinguna í Kaupþingi sem langtíma fjárfestingu . Þetta er ekki fyrsta fjárfesting Mohammed Bin Khalifa Al-Thania í íslensku félagi en í sumar keypti fjárfestingafélag í hans eigu 12,6% hlut í Alfesca . Þegar tilkynnt var um þau kaup kom fram að sjeikinn , sem er bróðir emírsins í Katar , sé vinur Ólafs Ólafssonar , stjórnarformanns Alfesca en þeir hafi stundað veiðar saman í Afríku . Annar stærsti hluthafinn í Kaupþingi er Egla með 9,88% hlut . Ólafur Ólafsson er einn aðaleigandi Eglu , félags sem var stofnað í kringum sölu ríkisins á Búnaðarbankanum .